Rapid îl va instala pe Neill Lennon în funcția de antrenor principal. Presa din Scoția anunță că tehnicianul nord-irlandez va primi un salariu uriaș din partea lui Dan Șucu.
„Rapid restart”, este titlul din „The Scottish Sun”, de miercuri, 15 mai. Jurnaliștii britanici au dezvăluit toate detaliile financiare ale înțelegerii dintre antrenorul Neill Lennon (52 de ani), legenda lui Celtic, și Rapid.
„Neill Lennon este gata să bifeze o revenire senzațională pe bancă, la 19 luni după ce a fost demis de la Omonia Nicosia. El va fi noul boss de la Rapid București, e foarte aproape să semneze înțelegerea.
Legenda lui Celtic a purtat discuții cu oficialii români săptămâna trecută și înțelegem că negocierile sunt ca și finalizate: contract pe doi ani, în valoare de 1,5 milioane de lire sterline (n.r. – 1,75 milioane de euro).
Dacă nu se vor ivi probleme de ultim moment, el va fi anunțat oficial după derby-ul din week-end cu Steaua București (n.r. – FCSB) de pe noul lor stadion Giulești”, a anunțat The Scottish Sun.
Presa din Scoția a dezvăluit că managerul nord-irlandez a refuzat oferte importante pentru a merge în Giulești. Viitorul tehnician al alb-vișiniilor ar fi fost dorit inclusiv de Aberdeen, Hibernian sau chiar naționala Irlandei.
Ca antrenor la Celtic, Neill Lennon a câștigat în Premiership, prima ligă din Scoția, 5 titluri de campion, 4 Cupe ale Scoției și o Cupă a Ligii.
În calitate de fotbalist al lui Celtic, fostul mijlocaș nord-irlandez și-a trecut în palmares 5 titluri de campion, 4 Cupe ale Scoției, dar și 2 Cupe ale Ligii și o finală de Cupă UEFA (2003).
Lennon n-a mai antrenat din 2022, atunci când a pregătit-o pe Omonia Nicosia. În trecut, britanicul a avut câteva probleme extrasportive. Antrenorul nord-irlandez a fost filmat beat, pe ascuns, iar imaginile au apărut în spațiul public.